62020CJ0176
BREITHIÚNAS NA CÚIRTE (an Dara Dlísheomra)
7 Aibreán 2022 (
*1
)
(Tarchur chun réamhrialú – Talmhaíocht – An comhbheartas talmhaíochta – Scéimeanna tacaíochta dírí – Comhrialacha – An scéim íocaíochta aonair limistéir – Rialachán (AE) Uimh. 1307/2013 – Airteagal 4(1)(a) agus (c), agus Airteagal 4(2)(b) – Rialacháin náisiúnta a chuireann de choinníoll leis an tacaíocht dhíreach go gcoimeádfaidh an feirmeoir a ainmhithe féin – Airteagal 9(1) – Coincheap ‘feirmeoir gníomhach’ – Rialachán (AE) Uimh. 1306/2013 – Airteagal 60 – Clásal imchéimniúcháin – Coincheap ‘coinníollacha arna gcruthú go saorga’)
I gCás C‑176/20,
IARRAIDH ar réamhrialú de bhun Airteagal 267 CFAE, ó Curtea de Apel Alba Iulia (Cúirt Achomhairc, Alba Iulia, an Rómáin), trí bhreith an 11 Feabhra 2020, a fuarthas ag an gCúirt Bhreithiúnais an 7 Aibreán 2020, sna himeachtaí
SC Avio Lucos SRL
v
Agenţia de Plăţi şi Intervenţie pentru Agricultură – Centrul judeţean Dolj,
Agenţia de Plăţi şi Intervenţie pentru Agricultură (APIA) – Aparat Central,
tugann AN CHÚIRT (an Dara Dlísheomra),
agus í comhdhéanta mar seo a leanas: A. Arabadjiev, Uachtarán an Chéad Dlísheomra, ag gníomhú mar Uachtarán an Dara Dlísheomra, I. Ziemele (Rapóirtéir), T. von Danwitz, P.G. Xuereb agus A. Kumin, Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
SC Avio Lucos SRL, ag M. Gornoviceanu, avocate,
–
Agenţia de Plăţi şi Intervenţie pentru Agricultură – Centrul judeţean Dolj, ag N.S. Răducan, i gcáil Gníomhaire,
–
an Agenţia de Plăţi şi Intervenţie pentru Agricultură (APIA) – Aparat Central, ag A. Pintea, i gcáil Gníomhaire,
–
Rialtas na Rómáine, ag E. Gane agus A. Rotăreanu, i gcáil Gníomhairí,
–
Rialtas na Seice, ag M. Smolek, J. Pavliš agus J. Vláčil, i gcáil Gníomhairí,
–
an Coimisiún Eorpach, ag A. Sauka agus A. Biolan, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 2 Meán Fómhair 2021
an Breithiúnas seo a leanas
Breithiúnas
1
Baineann an iarraidh seo ar réamhrialú le léirmhíniú, ar an gcéad dul síos, ar Airteagal 4(1)(a) agus (c), Airteagal 4(2)(b) agus Airteagal 9(1) de Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n‑aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (IO 2013 L 347, lch. 608) agus, ar an dara dul síos, ar Airteagal 60 de Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus Uimh. 485/2008 ón gComhairle (IO 2013 L 347, lch. 549).
2
Rinneadh an iarraidh in imeachtaí idir, ar thaobh amháin, SC Avio Lucos SRL agus, ar an taobh eile, an Agenția de Plăți și Intervenție pentru Agricultură – Centrul județean Dolj (An Ghníomhaireacht um íocaíochtaí agus bearta talmhaíochta – Ionad Dúiche Dolj, an Rómáin) agus an Agenția de Plăți și Intervenție pentru Agricultură (APIA) – Aparat Central (an Ghníomhaireacht um íocaíochtaí agus bearta talmhaíochta – an Cheanncheathrú, an Rómáin) (le chéile, ‘APIA’) maidir le cinneadh ó APIA ag diúltú d’iarratas Avio Lucos ar íocaíocht faoin scéim íocaíochta aonair limistéir i leith na bliana 2015.
An dlí lena mbaineann
Dlí an Aontais Eorpaigh
Rialachán (CE) Uimh. 1782/2003
3
Faoi Airteagal 29 de Rialachán (CE) Uimh. 1782/2003 ón gComhairle an 29 Meán Fómhair 2003 lena mbunaítear comhrialacha do scéimeanna tacaíochta dírí faoin gcomhbheartas talmhaíochta agus lena mbunaítear scéimeanna áirithe tacaíochta d’fheirmeoirí agus lena leasaítear Rialacháin (CEE) Uimh. 2019/93, (CE) Uimh. 1452/2001, (CE) Uimh. 1453/2001, (CE) Uimh. 1454/2001, (CE) Uimh. 1868/94, (CE) Uimh. 1251/1999, (CE) Uimh. 1254/1999, (CE) Uimh. 1673/2000, (CEE) Uimh. 2358/71 agus (CE) Uimh. 2529/2001 (IO 2003 L 270, lch. 1), dar teideal ‘Srian ar íocaíocht’:
‘Gan dochar d’aon fhorálacha sonracha i scéimeanna tacaíochta aonair, ní dhéanfar aon íocaíocht i bhfabhar tairbhithe dá suífear gur chruthaigh siad go saorga na coinníollacha is gá chun íocaíochtaí den sórt sin a fháil d’fhonn buntáiste a fháil atá contrártha le cuspóirí na scéime tacaíochta sin.’
[Aistriúchán neamhoifigiúil]
Rialachán Uimh. 1306/2013
4
Foráiltear le hAirteagal 60 de Rialachán Uimh. 1306/2013, dar teideal ‘Clásal imchéimniúcháin’:
‘Gan dochar d’fhorálacha sonracha, ní dheonófar aon bhuntáiste dá bhforáiltear faoin reachtaíocht talmhaíochta earnálach i bhfabhar duine nádúrtha nó dhlítheanaigh a shuífear ina leith gur go saorga a cruthaíodh na dálaí is gá chun na buntáistí sin a fháil, contrártha le cuspóirí na reachtaíochta sin.’
Rialachán Uimh. 1307/2013
5
Sonraítear in aithris 3 de Rialachán Uimh. 1307/2013:
‘Ba cheart na buneilimintí uile a bhaineann le tacaíocht ón Aontas a íoc le feirmeoirí a áirithiú sa Rialachán seo, ar cheart go socrófaí ann freisin na coinníollacha rochtana ar íocaíochtaí a bhfuil dlúthbhaint acu leis na buneilimintí sin.’
6
Foráiltear le hAirteagal 4 den Rialachán sin, dar teideal ‘Sainmhínithe agus forálacha gaolmhara’:
‘1.   Chun críocha an Rialacháin seo, beidh feidhm ag na sainmhínithe seo a leanas:
(a)
ciallaíonn “feirmeoir” duine nádúrtha nó dlítheanach, nó grúpa daoine nádúrtha nó dlítheanacha, beag beann ar an stádas atá bronnta ag an dlí náisiúnta ar ghrúpa den sórt sin agus ar a bhaill, a bhfuil a ghabháltas lonnaithe laistigh de raon feidhme críochach na gConarthaí, mar a sainmhínítear in Airteagal 52 CAE í, in éineacht le hAirteagal 349 agus le hAirteagal 355 CFAE, agus ar duine é nó ar grúpa é atá i mbun gníomhaíochta talmhaíochta;
(b)
ciallaíonn “gabháltas” na haonaid ar fad a úsáidtear le haghaidh gníomhaíochtaí talmhaíochta agus a bhainistítear ag feirmeoir atá lonnaithe laistigh de chríoch an Bhallstáit chéanna;
(c)
ciallaíonn “gníomhaíocht talmhaíochta”:
(i)
táirgí talmhaíochta a tháirgeadh, a thógáil nó a fhás, lena n‑áirítear buaint, bleán, ainmhithe a phórú, agus ainmhithe a choinneáil chun críocha feirmeoireachta,
(ii)
limistéar talmhaíochta a choimeád i riocht atá oiriúnach d’innilt nó do shaothrú gan aon ghníomhaíocht ullmhúcháin a dhéanamh sa bhreis ar ghnáthmhodhanna agus gnáthinnealra talmhaíochta, bunaithe ar na critéir a bhunaítear ag na Ballstáit ar bhonn an chreata a leagfaidh an Coimisiún síos, nó
(iii)
gníomhaíocht íosta, arna sainiú ag na Ballstáit, a dhéanamh ar limistéir thalmhaíochta a choimeádtar go nádúrtha i riocht atá oiriúnach d’innilt nó do shaothrú;
[…]
2.   Déanfaidh na Ballstáit:
[…]
(b)
nuair is iomchuí, i mBallstát, an ghníomhaíocht íosta a shainiú atá le déanamh ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear sa tríú fhleasc de phointe (c)(iii) de mhír 1;
[…]
3.   Chun deimhneacht dhlíthiúil a áirithiú, tabharfar an chumhacht don Choimisiún gníomhartha tarmligthe a ghlacadh i gcomhréir le hAirteagal 70 lena mbunaítear:
[…]
(b)
an creat ina ndéanfaidh na Ballstáit an ghníomhaíocht íosta a shainiú atá le déanamh ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear sa tríú fhleasc de phointe (c) de mhír 1;
[…]’
7
Foráiltear an méid seo a leanas le mír 1 d’Airteagal 9 den Rialachán sin, dar teideal ‘Feirmeoir gníomhach’:
‘Ní dhéanfar aon íocaíochtaí díreacha a dheonú do dhaoine nádúrtha ná do dhaoine dlítheanacha, ná do ghrúpaí daoine nádúrtha nó daoine dlítheanacha ar limistéir iad a limistéir talmhaíochta a choinnítear go nádúrtha, den chuid is mó, i riocht atá oiriúnach d’innilt nó do shaothrú agus nach ndéanann siad sna limistéir sin an ghníomhaíocht íosta arna sainiú ag na Ballstáit i gcomhréir le pointe (b) d’Airteagal 4(2).’
8
Faoi Airteagal 74 de Rialachán Uimh. 1307/2013, tháinig an Rialachán sin chun bheith is infheidhme an 1 Eanáir 2015.
Rialachán Tarmligthe (AE) Uimh. 639/2014
9
Luaitear in aithrisí 4 agus 16 de Rialachán Tarmligthe (AE) Uimh. 639/2014 ón gCoimisiún an 11 Márta 2014 lena bhforlíontar Rialachán Uimh. 1307/2013 agus lena leasaítear Iarscríbhinn X a ghabhann leis an Rialachán sin (IO 2014 L 181, lch. 1):
‘(4)
I gcomhréir le cásdlí Chúirt Bhreithiúnais an Aontais Eorpaigh …, is iomchuí a shoiléiriú gur cheart do na Ballstáit, agus bearta á nglacadh acu chun dlí an Aontais a chur chun feidhme, a lánrogha a fheidhmiú i gcomhréir le prionsabail áirithe, lena n‑áirítear go háirithe prionsabal an neamh-idirdhealaithe.
[…]
(16)
I gcomhréir le cásdlí Chúirt Bhreithiúnais an Aontais Eorpaigh …, ba cheart teidlíochtaí íocaíochta a leithdháileadh ar an duine a bhfuil cumhacht chinnteoireachta, sochair agus rioscaí airgeadais aige maidir leis an ngníomhaíocht talmhaíochta ar an talamh dá bhfuil leithdháileadh den sórt sin á iarradh. Is iomchuí a shoiléiriú go bhfuil feidhm ag an bprionsabal seo go háirithe i gcás ina bhfuil heicteár incháilithe faoi réir iarratas ar leithdháileadh teidlíochtaí íocaíochta ag níos mó ná feirmeoir amháin.’
[Aistriúchán neamhoifigiúil]
10
Foráiltear le hAirteagal 5 den Rialachán tarmligthe sin, dar teideal ‘Creat maidir le gníomhaíochtaí íosta ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú’:
‘Chun críocha phointe (iii) d’Airteagal 4(1)(c) de Rialachán [Uimh. 1307/2013], is í an ghníomhaíocht íosta atá le bunú ag na Ballstáit a bheidh le déanamh ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú ná gníomhaíocht bhliantúil amháin ar a laghad a bheidh le déanamh ag feirmeoir. I gcás ina mbeidh údar maith leis ar chúiseanna comhshaoil, féadfaidh na Ballstáit cinneadh a dhéanamh aitheantas a thabhairt freisin do ghníomhaíochtaí nach ndéantar ach gach dara bliain.’
[Aistriúchán neamhoifigiúil]
Dlí na Rómáine
Ordú Éigeandála Rialtais Uimh 34/2013
11
Foráiltear le hAirteagal 2 de Ordonanța de urgență a Guvernului nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991 (Ordú Éigeandála ón Rialtas Uimh. 34/2013 maidir le heagrú, riar agus saothrú móinéar buan, lena leasaítear agus lena bhforlíontar Dlí Uimh. 18/1991 maidir le húinéireacht talún), an 23 Aibreán 2013 (Monitorul Oficial al României, Cuid I, Uimh. 267 an 13 Bealtaine 2013), don mhéid seo a leanas:
‘Chun críocha an Ordaithe Éigeandála seo:
[…]
(c)
ciallaíonn “aonad beostoic (LSU)” aonad caighdeánach tomhais arna bhunú de réir cheanglais bheatha gach speicis ainmhí, lena gceadaítear do thiontú idir na catagóirí éagsúla ainmhithe;
[…]’
OUG Uimh. 3/2015
12
Foráiltear le hAirteagal 2 de Ordonanța de urgență a Guvernului nr. 3/2015 pentru aprobarea schemelor de plăți care se aplică în agricultură în perioada 2015-2020 și pentru modificarea articolului 2 din Legea nr. 36/1991 privind societățile agricole și alte forme de asociere în agricultură (Ordú Éigeandála an Rialtais Uimh. 3/2015 lena bhformheastar na scéimeanna íocaíochta is infheidhme i réimse na talmhaíochta don tréimhse 2015-2020 agus lena leasaítear Airteagal 2 de Dhlí Uimh. 36/1991 maidir le cuideachtaí talmhaíochta agus foirmeacha comhlachais eile i réimse na talmhaíochta), an 18 Márta 2015, sa leagan sin is infheidhme an 1 Iúil 2015 (Monitorul Oficial al României, Cuid I, Uimh. 191 an 23 Márta 2015) (‘OUG Uimh 3/2015’):
‘(1)   Chun críocha an Ordaithe Éigeandála seo:
[…]
(f)
ciallaíonn “feirmeoir” duine nádúrtha nó dlítheanach nó cineál comhlachais de dhaoine nádúrtha nó dlítheanacha, beag beann ar a stádas dlíthiúil, a bhfuil a ngabháltas suite i gcríoch na Rómáine agus a chleachtann gníomhaíochta talmhaíochta;
[…]
(2)   De réir bhrí mhír 1(f), ciallóidh an frása ‘gníomhaíocht talmhaíochta’, de réir mar a bheidh:
[…]
(d)
gníomhaíocht íosta a chleachtadh ar limistéir thalmhaíochta a choinnítear de ghnáth i riocht atá oiriúnach d’innilt nó do shaothrú, le ráthaíocht go ndéanfar íosdlúis innilte de 0.3 LSU/ha ar an bhféarthalamh buan leis na hainmhithe arna dtógáil ag an bhfeirmeoir nó go ngearrfar go bliantúil é; i gcomhréir le forálacha na reachtaíochta ar leith san earnáil féaraigh. […]’
13
Foráiltear le hAirteagal 7(1) den ordú sin:
‘Is feirmeoirí gníomhacha, daoine nádúrtha nó dlítheanacha a dhéanfaidh gníomhaíocht talmhaíochta mar úsáideoirí limistéar talún talmhaíochta agus/nó mar choimeádaithe dleathacha ainmhithe, i gcomhréir leis an reachtaíocht atá i bhfeidhm, a bheidh ina dtairbhithe d’íocaíochtaí. …’
14
Sonraítear an méid seo a leanas in Airteagal 8 den ordú sin:
‘(1)   D’fhonn tairbhe a bhaint as na híocaíochtaí díreacha …, ní mór d’fheirmeoirí:
[…]
(c)
talamh talmhaíochta ar achar de heicteár amháin ar a laghad a shaothrú; ní mór achar na ndáileachtaí talmhaíochta a bheith 0.3 ha ar a laghad agus, i gcás tithe gloine, tithe gloine gréine, fíonghoirt, úlloird, barra leannlusanna, plandlanna agus toir torthaí, ní mór achar na dáileachta talmhaíochta a bheith 0.1 ha ar a laghad agus/nó, de réir mar a bheidh, líon íosta ainmhithe a choimeád. […]
[…]
(n)
na doiciméid is gá a thabhairt ar aird, lena gcruthaítear úsáid dhleathach na talún talmhaíochta, lena n‑áirítear talamh ina bhfuil limistéir a bhfuil leas éiceolaíochta ag baint leo, agus ainmhithe orthu, agus iarratas ar íocaíocht aonair á chur isteach nó leasuithe air. …
…
(6)   Déanfar na doiciméid lena dtaispeánfar úsáid dhleathach na talún talmhaíochta agus coimeád beostoic a chinneadh le hordú ón [Aire Talmhaíochta agus Forbartha Tuaithe] agus tabharfaidh gach iarratasóir iad ar aird, de réir mar is cuí, nuair a bheidh iarratais ar íocaíocht aonair á gcur isteach acu. Ní bheidh na limistéir ná an beostoc nach dtíolacfar na doiciméid den sórt sin ina leith incháilithe don íocaíocht.’
Ordú Uimh. 619/2015
15
Foráiltear le hAirteagal 2 de Ordinul ministrului agriculturii și dezvoltării rurale nr. 619/2015 pentru aprobarea criteriilor de eligibilitate, condițiilor specifice și a modului de implementare a schemelor de plăți prevăzute la articolul 1 alineatele (2) și (3) din [OUG nr. 3/2015], precum și a condițiilor specifice de implementare pentru măsurile compensatorii de dezvoltare rurală aplicabile pe terenurile agricole, prevăzute în Programul Național de Dezvoltare Rurală 2014-2020 (Ordú ón Aire Talmhaíochta agus Forbartha Tuaithe Uimh. 619/2015 lena bhformheastar na critéir incháilitheachta, na coinníollacha sonracha agus na rialacha mionsonraithe lena rialaítear cur chun feidhme na scéimeanna íocaíochtaí dá bhforáiltear in Airteagal 1(2) agus (3) de [OUG Uimh. 3/2015] chomh maith leis na coinníollacha sonracha lena rialaítear cur chun feidhme na mbeart frithchúitimh um fhorbairt tuaithe is infheidhme maidir le talamh talmhaíochta, arna leagan síos sa Chlár Náisiúnta Forbartha Tuaithe 2014-2020), an 6 Aibreán 2015, sa leagan sin is infheidhme an 1 Iúil 2015 (Monitorul Oficial al României, Cuid I, Uimh. 234 an 6 Aibreán 2015) (‘Ordú Uimh. 619/2015’):
‘Chun críocha an Ordaithe seo:
[…]
(m)
ciallaíonn “coimeádaí ainmhithe” duine a bhfuil ainmhithe ina sheilbh go buan aige, mar úinéir ainmhithe agus/nó mar úinéir gabháltais, nó a bhfuil ainmhithe ina sheilbh go sealadach aige, mar dhuine ar cuireadh faoina choimeád iad ar feadh thréimhse iomlán na bliana i bhfeidhm, a choimeádtar de bhun gníomh a tugadh i gcrích faoi na coinníollacha atá leagtha síos sa reachtaíocht atá i bhfeidhm;
[…]’
16
Foráiltear le hAirteagal 7(3) den ordú sin:
‘Déanfaidh úsáideoirí féarthalaimh bhuain, daoine nádúrtha nó dlítheanacha arna rialú ag an dlí príobháideach, seachas na cinn a luaitear i mír 1 agus in Airteagal 6(1), a chleachtann gníomhaíocht talmhaíochta íosta ar a laghad ar an bhféarthalamh buan atá ar fáil dóibh faoi na coinníollacha atá leagtha síos sa dlí, arna sainmhíniú in Airteagal 2(2)(d) de [OUG Uimh. 3/2015], mar fheirmeoirí gníomhacha, agus iarratas ar íocaíocht aonair á chur isteach chuig APIA acu, na doiciméid dá bhforáiltear in Airteagal 5(1) agus (2)(a), (b)(i), (c) agus (d), a thabhairt ar aird, chomh maith le, i gcás inarb infheidhme:
(a)
cóip de dhoiciméad aitheantais an ghabháltais feirme lena bhfuil na hainmhithe cláraithe nó deimhniú arna eisiúint ag tréidlia údaraithe ina sonraítear cód an ghabháltais atá cláraithe i gClár Náisiúnta na nGabháltas a bheidh bailí ar an dáta a dhéanfar an t‑iarratas ar an íocaíocht aonair a chur isteach, i gcás ina gcoimeádann úinéir an fhéarthalaimh bhuain ainmhithe sa chaoi is go ráthaítear íosdlús innilte de 0.3 LSU/ha;
[…]’
Cód Sibhialta
17
Foráiltear le hAirteagal 2.146 den Codul Civil (Cód Sibhialta), arna ghlacadh le Dlí Uimh. 287 an 17 Iúil 2009 (Monitorul Oficial al Românie, Cuid I, Uimh. 505 an 15 Iúil 2011), maidir le hiasachtaí le haghaidh úsáide:
‘Is éard atá in iasacht le haghaidh úsáide ná comhaontú arna thabhairt i gcrích saor in aisce ina ndéanann páirtí amháin, dá ngairtear an “iasachtóir”, maoin inchorraithe nó maoin dhochorraithe a thabhairt don pháirtí eile, dá ngairtear “an t‑iasachtaí”, ionas go bhféadfaidh an t‑iasachtaí í a úsáid, faoi réir na hoibleagáide í a thabhairt ar ais tar éis tréimhse áirithe.’
An díospóid sna príomhimeachtaí agus na ceisteanna a tharchuirtear chun réamhrialú
18
Chuir Avio Lucos iarratas isteach chuig APIA ar thacaíocht airgeadais faoin scéim íocaíochta aonair limistéir i leith na bliana 2015, maidir le limistéar de 170.36 ha d’fhéarach. Chuige sin, chuir sé roinnt doiciméad isteach, lena n‑áirítear conradh lamháltais, a tugadh i gcrích an 28 Eanáir 2013 leis an Consiliul Local al Comunei Podari (Comhairle Bhardasach Bhardas Podari, an Rómáin), maidir le féarach atá suite laistigh den bhardas sin, i dteannta le conarthaí um iasacht le haghaidh úsáide, arna dtabhairt i gcrích i mí Aibreáin 2015 idir Avio Lucos agus úinéirí éagsúla ainmhithe, faoina n‑úsáidfear na hainmhithe sin le haghaidh innilte agus faoina rannchuideoidh siad ar an gcaoi sin leis an ngníomhaíocht talmhaíochta dhearbhaithe.
19
Le cinneadh an 20 Deireadh Fómhair 2017, dhiúltaigh APIA don iarratas sin ar an bhforas nach raibh íosdlús innilte de 0.3 LSU/ha don limistéar féaraigh iomlán de 170.36 ha ráthaithe ag Avio Lucos. De réir APIA, i ndáiríre ní ainmhithe Avio Lucos a rinne an innilt beostoic, ach iad siúd de chuid na n‑úinéirí a raibh conradh iasachta le haghaidh úsáide curtha i gcrích aige leo. Thaisc Avio Lucos gearán i gcoinne an chinnidh sin, a dhiúltaigh APIA an 4 Eanáir 2018.
20
Thionscain Avio Lucos caingean i gcoinne an chinnidh sin os comhair an Tribunalul Dolj (Cúirt Réigiúnach, Dolj, an Rómáin), a dhíbh a chaingean an 28 Eanáir 2018. Go bunúsach, bhí an chúirt sin den tuairim, ar an gcéad dul síos, go raibh an conradh lamháltais tugtha i gcrích de shárú ar an dlí náisiúnta, ós rud é nach raibh stádas póraitheora ainmhithe ag Avio Lucos, inter alia, ar an dáta ar tugadh an conradh sin i gcrích agus go gcaithfí an íosdlús de 0.3 LSU/ha a shásamh ar an dáta sin. Mar thoradh air sin, ní raibh Avio Lucos i dteideal lamháltas a ghlacadh don fhéarach a bhí i gceist, agus mar thoradh air sin ní raibh a iarratas ar íocaíocht inghlactha. Ansin, in ainneoin chomhlíonadh foirmiúil na gcritéar arna leagan síos sa reachtaíocht náisiúnta is infheidhme, chruthaigh Avio Lucos go saorga na coinníollacha chun tacaíocht airgeadais a fháil. Ar deireadh, bheadh léiriú leathan ar an gcoincheap ‘póraitheoir’ d’ainmhithe, amhail an ceann atá molta ag Avio Lucos, contrártha le dlí an Aontais, ós rud é gur féidir leis na húdaráis náisiúnta brath ar na sonraí atá i mbunachar sonraí an chórais náisiúnta amháin i gcomhair sainaithint aonair agus clárú ainmhithe chun an cúnamh atá á lorg a dhiúltú, gan gá le seiceálacha eile a dhéanamh.
21
Thionscain Avio Lucos achomharc i gcoinne an bhreithiúnais sin os comhair na cúirte a rinne an tarchur, an Curtea de Apel Alba Iulia (an Chúirt Achomhairc, Alba Iulia, an Rómáin). Mar thaca lena achomharc, áitíonn Avio Lucos, inter alia, gur cinneadh éagórach a bhí sa bhreithiúnas sin inar cinneadh nár comhlíonadh an coinníoll a bhaineann le stádas póraitheora ainmhithe.
22
Tugann an chúirt a rinne an tarchur dá haire go dtagann duine nádúrtha nó dlítheanach faoi Airteagal 4(1)(a) agus (c) de Rialachán Uimh. 1307/2013 a chleachtann ‘gníomhaíocht talmhaíochta’ ar féidir a bheith ann – de réir Airteagal 4(1)(c)(iii) den Rialachán sin – gníomhaíocht íosta a chleachtadh, arna sainiú ag Ballstáit, ar limistéir thalmhaíochta a choimeádtar go nádúrtha i riocht atá oiriúnach d’innilt nó do shaothrú, inter alia faoin gcoincheap ‘feirmeoir’. Le hAirteagal 4(2) den Rialachán tugtar an deis do na Ballstáit cad is gníomhaíocht íosta den sórt sin ann a shainmhíniú. Chuige sin, d’fhoráil reachtóir na Rómáine nach mór an ghníomhaíocht talmhaíochta a dhéanamh leis na hainmhithe a thóg an feirmeoir é féin iad, rud a fhágann go n‑eisiatar ó dheonú na tacaíochta airgeadais aon duine dlítheanach a chleachtann gníomhaíocht den sórt sin trí idirghabhálaí, agus de réir APIA, is amhlaidh an cás le Avio Lucos.
23
Measann an chúirt go bhfuil éiginnteacht ag baint leis an gceist an gcuirtear nó nach gcuirtear cosc le hAirteagal 4(1)(a) agus (c) de Rialachán Uimh. 1307/2013, agus mura gcuirtear, an gceadaítear le hAirteagal 4(1)(a) agus (c) agus le hAirteagal 9(1) den Rialachán sin do dhuine dlítheanach a bhfuil conradh lamháltais agus conarthaí iasachta le haghaidh úsáide tugtha i gcrích aige in imthosca amhail na cinn atá i gceist sna príomhimeachtaí a mheas mar dhuine a thagann faoi raon feidhme an choincheapa ‘feirmeoir gníomhach’. Ina theannta sin, ós rud é, ó thaobh foirmiúil de, gur shásaigh Avio Lucos na critéir incháilitheachta arna leagan síos sa dlí náisiúnta, fiafraíonn an chúirt sin an bhféadfaidh nó nach bhféadfaidh an tabhairt i gcrích de chonradh lamháltais agus conarthaí iasachta le haghaidh úsáide amhail na cinn atá i gceist sna príomhimeachtaí teacht faoi raon feidhme an choincheapa ‘go saorga a cruthaíodh na dálaí’, dá dtagraítear in Airteagal 60 de Rialachán Uimh. 1306/2013.
24
Sna himthosca sin, chinn an Curtea de Apel Alba Iulia (an Chúirt Achomhairc, Alba Iulia) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)
Le Rialachán [Uimh. 1307/2013] an gcuirtear bac ar reachtaíocht náisiúnta lena mbunaítear nach mór don ghníomhaíocht íosta ar limistéir thalmhaíochta a choinnítear de ghnáth i riocht atá oiriúnach d’innilt a bheith ina hinnilt ag ainmhithe arna dtógáil ag [an] bhfeirmeoir?
(2)
A mhéid nach gcuirtear bac le dlí thuasluaite [an Aontais Eorpaigh] ar an reachtaíocht náisiúnta dá dtagraítear i gCeist 1, an bhféadfaidh na forálacha faoi seach d'Airteagal 4(1)(a) agus (c), agus d’Airteagal 9(1), de Rialachán [Uimh. 1307/2013] a léiriú sa chaoi go bhféadfaidh duine dlítheanach a bhfuil conradh lamháltais tugtha i gcrích aige in imthosca amhail sna príomhimeachtaí agus a choinníonn ainmhithe faoi chonarthaí iasachta le haghaidh úsáide arna dtabhairt i gcrích le daoine nádúrtha, trína dtabharfaidh na hiasachtóirí ar iontaoibh na n‑iasachtaithe, saor in aisce, na hainmhithe a choimeádann siad mar úinéirí, chun críocha innilte, ar an bhféarach a chuirtear ar fáil do na hiasachtaithe agus le linn na dtréimhsí comhaontaithe a mheas mar “feirmeoir gníomhach”?
(3)
An bhfuil Airteagal 60 de Rialachán [Uimh. 1306/2013] le léiriú ar bhealach a chiallaíonn go gcumhdaítear le dálaí saorga freisin cás maidir le conradh lamháltais agus conarthaí iasachta le haghaidh úsáide amhail na cinn atá i gceist sna príomhimeachtaí?’
Breithniú ar na ceisteanna a tharchuirtear
An chéad cheist
25
Mar réamhphointe, ba cheart a mheabhrú, de réir chásdlí socair na Cúirte, sa nós imeachta a leagtar síos in Airteagal 267 CFAE, lena bhforáiltear do chomhar idir na cúirteanna náisiúnta agus an Chúirt Bhreithiúnais, gur faoin gCúirt Bhreithiúnais atá sé freagra a thabhairt don chúirt náisiúnta a bheidh úsáideach di agus lena gcuirfear ar a cumas cinneadh a dhéanamh sa díospóid atá roimpi. Chuige sin, ba cheart don Chúirt, nuair is gá, na ceisteanna a tarchuireadh chuici a athfhoirmliú (breithiúnas an 18 Samhain 2021, A. S.A., C‑212/20, EU:C:2021:934, mír 36 agus an cásdlí dá dtagraítear).
26
Sa chás seo, ba cheart a thabhairt faoi deara, ar an gcéad dul síos, d’ainneoin nach sonraíonn an chúirt a rinne an tarchur na forálacha de Rialachán Uimh. 1307/2013 a bhféachann sí lena léiriú, gur léir ó fhorais an ordaithe tarchuir go mbaineann amhras na cúirte a rinne an tarchur go sonrach leis an léiriú ar Airteagal 4 den Rialachán sin, go háirithe míreanna 1(c)(iii) agus 2(b) den Airteagal sin.
27
Ansin, mar a thug Rialtas na Rómáine le fios ina bharúlacha i scríbhinn, úsáidtear an frása ‘na limistéir thalmhaíochta a choinnítear de ghnáth’, atá le feiceáil i bhfoclaíocht na chéad cheiste, in Airteagal 2(2)(d) de OUG Uimh. 3/2015, a fhreagraíonn, de réir an rialtais sin, go bunúsach don fhrása ‘limistéir thalmhaíochta a choinnítear go nádúrtha’, dá dtagraítear in Airteagal 4(1)(c)(iii) agus Airteagal 4(2)(b) de Rialachán Uimh. 1307/2013.
28
Ar deireadh, mar fhreagra ar iarraidh ar shoiléiriú ón gCúirt Bhreithiúnais, shonraigh an chúirt a rinne an tarchur nach sainmhínítear sa dlí náisiúnta an frása ‘ainmhithe arna dtógáil ag an bhfeirmeoir’, a úsáidtear freisin i bhfoclaíocht a céad cheiste agus atá le fáil in Airteagal 2(2)(d) de OUG Uimh. 3/2015. Mar sin féin, tá an frása sin ag forluí leis an gcoincheap d’ainmhithe ‘a choinneáil’, mar atá leagtha síos in Airteagal 8(6) de OUG Uimh. 3/2015, agus leis an gcoincheap de ‘coimeádaí ainmhithe’ araon, dá dtagraítear in Airteagal 2(m) d’Ordú Uimh. 619/2015.
29
Sna himthosca sin, ní mór a mheas, go bhfiafraíonn an chúirt a rinne an tarchur, lena céad cheist, go bunúsach an bhfuil Airteagal 4(1)(c)(iii) agus Airteagal 4(2)(b) de Rialachán Uimh. 1307/2013 le léiriú sa chaoi go gcuirtear bac leo ar reachtaíocht náisiúnta lena bhforáiltear nach mór don fheirmeoir é féin an ghníomhaíocht íosta ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear sna forálacha seo, a dhéanamh le hainmhithe arna gcoinneáil ag an bhfeirmeoir féin.
30
Ba cheart a thabhairt faoi deara ag an tús go sainmhínítear in Airteagal 4(1)(c)(iii) de Rialachán Uimh. 1307/2013 ‘gníomhaíocht talmhaíochta’, inter alia, mar chleachtadh gníomhaíocht íosta, arna sainiú ag Ballstáit, ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú. Ina theannta sin, sonraítear i mír 2(b) den Airteagal sin go bhfuil ar na Ballstáit ‘an ghníomhaíocht íosta a shainiú atá le déanamh ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear sa tríú fleasc de phointe (c)(iii) de mhír 1’.
31
Mar is léir óna bhfoclaíocht, leis na forálacha sin, tugtar lánrogha do na Ballstáit sainmhíniú a thabhairt ar an gcineál gníomhaíochta íosta atá le déanamh, inter alia, ar limistéir thalmhaíochta atá oiriúnach go nádúrtha d’innilt.
32
Maidir leis an gceist an áirítear leis an lánrogha sin an fhéidearthacht do na Ballstáit coinníoll a leagan síos, ina reachtaíocht náisiúnta faoi seach, nach mór don fheirmeoir an ghníomhaíocht íosta sin a dhéanamh le hainmhithe atá á gcoimeád aige, ba cheart a thabhairt faoi deara go bhforáiltear le hAirteagal 4(3)(b) de Rialachán Uimh. 1307/2013, d’fhonn deimhneacht dhlíthiúil a áirithiú, go dtabharfar de chumhacht don Choimisiún gníomhartha tarmligthe a ghlacadh lena mbunófar an creat a mbeidh na Ballstáit leis an ngníomhaíocht íosta sin a shainiú laistigh de.
33
Cé go sonraítear i Rialachán Tarmligthe Uimh. 639/2014, a glacadh chun na críche sin, in aithris 4 de, gur cheart do na Ballstáit, agus bearta á nglacadh acu chun dlí an Aontais a chur chun feidhme, a lánrogha a fheidhmiú i gcomhréir le prionsabail áirithe, lena n‑áirítear go háirithe prionsabal an neamh-idirdhealaithe, tá sé teoranta ina leith sin d’fhoráil a dhéanamh, sna forálacha de maidir leis na sainmhínithe a leagtar amach i Rialachán Uimh. 1307/2013, agus go háirithe in Airteagal 5 de, lena ndéantar teorannú ar an gcreat dá dtagraítear sa mhír roimhe sin, ‘chun críocha phointe (iii) d’Airteagal 4(1)(c) de Rialachán [Uimh. 1307/2013]’, gurb ‘í an ghníomhaíocht íosta atá le bunú ag na Ballstáit a bheidh le déanamh ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú ná gníomhaíocht bhliantúil amháin ar a laghad a bheidh le déanamh ag feirmeoir’, cé go bhfuil na Ballstáit saor, i gcás ina bhfuil údar maith leis ar chúiseanna comhshaoil, aitheantas a thabhairt do ghníomhaíochtaí nach ndéantar ach gach dara bliain freisin.
34
Leanann sé as sin, ar dtús, nach mór, i bprionsabal, an ghníomhaíocht íosta a dhéanamh ar na limistéir thalmhaíochta sin uair sa bhliain ar a laghad. Ar an dara dul síos, ní mór go ndéanfaidh ‘feirmeoir’ an ghníomhaíocht íosta sin.
35
Chuige sin, in Airteagal 4(1)(a) de Rialachán Uimh. 1307/2013, ina sainmhínítear an coincheap de ‘feirmeoir’, ní shonraítear cineál an chirt nach mór a bheith ag an bhfeirmeoir i leith na n‑ainmhithe a mbíonn sé, de réir mar a bheidh, ag innilt ar limistéir thalmhaíochta den sórt sin.
36
Mar sin féin, sonraítear san fhoráil sin, go bunúsach, gur duine é feirmeoir a bhfuil a ghabháltas suite laistigh de raon feidhme na gConarthaí agus a théann i mbun gníomhaíocht talmhaíochta. Áirítear leis an gcoincheap ‘gabháltas’, a shainmhínítear in Airteagal 4(1)(b) den Rialachán sin, na haonaid táirgeachta go léir ‘a bhainistítear’ ag feirmeoir atá lonnaithe laistigh de chríoch an Bhallstáit chéanna. Ní mór teacht ar an gconclúid, dá bhrí sin, go n‑áirítear sna haonaid táirgeachta arna mbainistiú ag an bhfeirmeoir i dtrácht ainmhithe a úsáidtear le haghaidh innilte, ar choinníoll go bhfuil cumhacht leordhóthanach aige ar na hainmhithe sin chun dul i mbun a ghníomhaíochta talmhaíochta, ar ábhar é sin don chúirt inniúil náisiúnta le meas, agus imthosca uile an cháis á gcur san áireamh (féach, de réir analaí, breithiúnais an 14 Deireadh Fómhair 2010, Landkreis Bad Dürkheim, C‑61/09, EU:C:2010:606, míreanna 61 agus 62, agus an 2 Iúil 2015, Demmer, C‑684/13, EU:C:2015:439, mír 58).
37
Tugtar tacaíocht do léiriú den sórt sin le haithris 16 de Rialachán Tarmligthe Uimh. 639/2014, ina sonraítear, go bunúsach, gur cheart teidlíochtaí íocaíochta a leithdháileadh ar an duine a bhfuil cumhacht chinnteoireachta, sochair agus rioscaí airgeadais aige maidir leis an ngníomhaíocht talmhaíochta ar an talamh dá bhfuil leithdháileadh den sórt sin á iarradh.
38
Sa chás seo, mar is léir ó mhír 28 den bhreithiúnas seo, shonraigh an chúirt a rinne an tarchur, go bunúsach, gur duine é an ‘coimeádaí ainmhithe’, de réir bhrí Airteagal 2(m) d’Ordú Uimh. 619/2015 a bhfuil na hainmhithe ina sheilbh go buan, mar úinéir na n‑ainmhithe agus/nó úinéir gabháltais, nó duine a bhfuil ainmhithe ina sheilbh go sealadach, de bhun conradh arna thabhairt i gcrích faoi na coinníollacha arna leagan síos sa reachtaíocht náisiúnta atá i bhfeidhm, mar dhuine ar cuireadh ar iontaoibh iad faoina choimeád ar feadh thréimhse iomlán na bliana iarratais.
39
Ina chuid barúlacha i scríbhinn, shonraigh APIA, maidir leis an bpointe sin, ar an gcéad dul síos, go n‑áirithítear sa Rómáin sainaithint agus clárú muc, caorach, gabhar agus ba ag an mbunachar sonraí náisiúnta ríomhaireachta agus ag an gcóras náisiúnta um shainaithint agus chlárú ainmhithe agus, ar an dara dul síos, nach mór stádas úinéara ainmhithe agus/nó coimeádaí sealadach ainmhithe a chruthú leis an ‘cárta coinneála’, is é sin le rá, an doiciméad lena sainaithnítear an gabháltas a úsáidtear chun ainmhithe a thógáil, ós rud é go bhfuil gach gabháltas talmhaíochta sa Rómáin lena bheith cláraithe i gClár Náisiúnta na nGabháltas agus cód alfa-uimhriúil uathúil buan á thabhairt dó. De réir APIA, níor suíodh san iarratas de Avio Lucos ar íocaíocht aonair, ar an mbealach sin, a stádas mar úinéir ainmhithe nó mar choimeádaí sealadach d’ainmhithe.
40
Chuige sin, mar is léir ó chásdlí na Cúirte, i bhfianaise na lánrogha atá ag na Ballstáit faoi chuimsiú scéimeanna tacaíochta faoin gcomhbheartas talmhaíochta (CBT), ceadaítear do na Ballstáit rialacha níos mionsonraithe a leagan síos maidir leis an bhfianaise atá le cur isteach chun tacú le hiarratas ar chúnamh trí thagairt a dhéanamh, go háirithe, do na gnáthchleachtais ina gcríoch i réimse na talmhaíochta maidir le hainmhithe á gcoimeád ag an bhfeirmeoir a úsáidtear le haghaidh innilte (féach, de réir analaí, breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 82).
41
Sa chomhthéacs sin, rialaigh an Chúirt cheana féin go bhfuil an bunachar sonraí de chóras um shainaithint agus clárú ainmhithe deartha chun a áirithiú go ndéanfar na hainmhithe sin a rianú go héifeachtach i bhfíor-am, rud atá riachtanach ar chúiseanna sláinte poiblí, agus go bhfuil sé ar chumas bunachar sonraí den sórt sin a dheimhniú go bhfuil na coinníollacha lena rialaítear incháilitheacht le haghaidh cúnaimh á gcomhlíonadh, amhail na coinníollacha a bhaineann le dlús beostoic (féach, chuige sin, breithiúnas an 21 Iúil 2011, Nagy, C‑21/10, EU:C:2011:505, mír 42).
42
Is fíor an méid sin fós, mar is léir ó chásdlí na Cúirte, nach mór d’fheidhmiú a lánrogha ag na Ballstáit maidir leis an bhfianaise atá le soláthar chun tacú le hiarratas ar chúnamh a bheith comhsheasmhach leis na cuspóirí atá á saothrú ag dlí an Aontais, chomh maith le prionsabail ghinearálta dhlí an Aontais, go háirithe prionsabal na comhréireachta, i gcomhréir leis na bearta sin a chuirtear chun feidhme trí fhorálacha nach mór a bheith oiriúnach chun an cuspóir atá á shaothrú a bhaint amach agus gan dul thar a bhfuil riachtanach chun é a bhaint amach (féach, chuige sin, breithiúnais an 24 Meitheamh 2010, Pontini agus páirtithe eile, C‑375/08, EU:C:2010:365, míreanna 86 agus 87, agus an 17 Nollaig 2020, Land Berlin (Teidlíochtaí íocaíochta i ndáil le CBT), C‑216/19, EU:C:2020:1046, mír 35).
43
Is faoin gcúirt náisiúnta go príomha atá sé a fhíorú ar comhlíonadh an prionsabal sin i gcomhthéacs na reachtaíochta náisiúnta is infheidhme maidir leis an gcás sna príomhimeachtaí (féach, chuige sin, breithiúnas an 24 Meitheamh 2010, Pontini agus páirtithe eile, C‑375/08, EU:C:2010:365, mír 89).
44
Ina chuid barúlacha i scríbhinn, shonraigh Rialtas na Rómáine, inter alia, nuair a bhunaigh sé na gníomhaíochtaí íosta do limistéir thalmhaíochta a choinnítear go nádúrtha i riocht atá oiriúnach d’innilt, go raibh sé beartaithe ag reachtóir na Rómáine é a dhéanamh níos éasca don líon is mó úinéirí nó coimeádaithe ainmhithe rochtain dhíreach a bheith acu ar an talamh féaraigh atá i gceist, ní ag daoine a théann i mbun gníomhaíochtaí talmhaíochta trí idirghabhálaí.
45
Chuige sin, mar a thug an tAbhcóide Ginearálta faoi deara, go bunúsach, i mír 50 dá Thuairim, tá cuspóir den sórt sin comhsheasmhach leis na cuspóirí arna saothrú i reachtaíocht an Aontais atá i gceist. Sonraítear in Airteagal 39(1)(b) de CFAE go bhforáiltear leis na scéimeanna tacaíochta faoi CBT do thacaíocht ioncaim dhírigh, atá beartaithe chun caighdeán cóir maireachtála a áirithiú don lucht talmhaíochta, go háirithe trí thuilleamh gach duine atá ag gabháil don talmhaíocht a mhéadú.
46
Maidir le hoiriúnacht na reachtaíochta náisiúnta atá i gceist sna príomhimeachtaí chun an cuspóir arna shaothrú aici a bhaint amach, is leor a thabhairt faoi deara, faoi réir na bhfíoruithe ar faoin gcúirt a rinne an tarchur atá sé a dhéanamh, gur dealraitheach gurb iomchuí é sin chun an cuspóir sin a bhaint amach, arb é atá ann, mar is léir ó mhír 44 den bhreithiúnas seo, é a dhéanamh níos éasca don líon is mó úinéirí nó coimeádaithe ainmhithe rochtain dhíreach a bheith acu ar an bhféarach atá i gceist.
47
Ina theannta sin, sna himthosca sin, ní cosúil go dtéann an reachtaíocht náisiúnta sin thar a bhfuil riachtanach chun an cuspóir sin a bhaint amach, rud atá faoin gcúirt a rinne an tarchur a fhionnadh. Mar sin féin, ní mór saincheist na comhréireachta a scrúdú trí chuspóirí CBT a chur san áireamh, go háirithe, rud a fhágann gur gá na cuspóirí sin a mheas i gcoinne an chuspóra atá á shaothrú ag an reachtaíocht sin (féach, chuige sin, breithiúnas an 23 Nollaig 2015, Scotch Whisky Association agus páirtithe eile, C‑333/14, EU:C:2015:845, míreanna 28 agus 40).
48
I bhfianaise na mbreithnithe go léir roimhe seo, is é an freagra ar an gcéad cheist ná nach mór Airteagal 4(1)(c)(iii) agus Airteagal 4(2)(b) de Rialachán Uimh. 1307/2013 a léiriú sa chaoi nach gcuirtear bac leo ar reachtaíocht náisiúnta lena bhforáiltear nach mór don fheirmeoir é féin an ghníomhaíocht íosta ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear sna forálacha seo, a dhéanamh le hainmhithe arna gcoinneáil ag an bhfeirmeoir féin.
An dara ceist
49
Lena dara ceist, fiafraíonn an chúirt a rinne an tarchur, go bunúsach, an bhfuil Airteagal 4(1)(a) agus (c) agus Airteagal 9(1) de Rialachán Uimh. 1307/2013 le léiriú sa chaoi go gcumhdaítear leis an gcoincheap ‘feirmeoir gníomhach’, de réir bhrí an dara foráil sin, duine dlítheanach a bhfuil conradh lamháltais tugtha i gcrích aige maidir le limistéar féaraigh ar le bardas é agus a bhíonn ainmhithe a tugadh ar iasacht dó, saor in aisce, ag innilt ar an talamh sin, ag daoine nádúrtha ar leo na hainmhithe sin.
50
Is cásdlí socair é gur gá, le linn forálacha de dhlí an Aontais a léiriú, a chur san áireamh ní hamháin a bhfoclaíocht, ach freisin an comhthéacs ina bhfuil siad agus na cuspóirí atá á saothrú ag na rialacha ar cuid dóibh iad (féach, chuige sin, breithiúnais an 24 Meitheamh 2010, Pontini agus páirtithe eile, C‑375/08, EU:C:2010:365, mír 58, agus an 29 Iúil 2019, Pelham agus páirtithe eile, C‑476/17, EU:C:2019:624, mír 28 agus an cásdlí dá dtagraítear).
51
Sa chéad áit, maidir le foclaíocht Airteagal 9 de Rialachán Uimh. 1307/2013, a bhaineann, de réir a theidil, leis an gcoincheap ‘feirmeoir gníomhach’, ba cheart a thabhairt faoi deara, ar an gcéad dul síos, go bhforáiltear go sainráite le mír 1 den fhoráil sin nach ndeonófar aon íocaíochtaí díreacha do dhaoine ar limistéir a choinnítear go nádúrtha, den chuid is mó, i riocht atá oiriúnach d’innilt nó do shaothrú iad na limistéir thalmhaíochta agus nach ndéanann siad sna limistéir sin an ghníomhaíocht íosta arna sainiú ag na Ballstáit i gcomhréir le hAirteagal 4(2)(b) den Rialachán sin, agus is coinníollacha carnacha iad na coinníollacha sin, mar is léir ón úsáid den chónasc ‘agus’ san Airteagal 9(1) sin.
52
Sa chás seo, tá comhthuiscint ann gur limistéir iad na limistéir thalmhaíochta atá i gceist sna príomhimeachtaí a choinnítear go nádúrtha, den chuid is mó, i riocht atá oiriúnach d’innilt nó do shaothrú, i gcomhréir leis an gcéad choinníoll atá leagtha síos leis an bhforáil sin.
53
Maidir leis an dara coinníoll a leagtar síos leis an bhforáil sin, is léir ó fhoclaíocht Airteagal 9(1) de Rialachán Uimh. 1307/2013, nach bhféadtar feirmeoir nach ndéanann sé sna limistéir sin an ghníomhaíocht íosta arna sainiú ag na Ballstáit i gcomhréir le hAirteagal 4(1)(c)(iii) den Rialachán sin, a mheas mar ‘feirmeoir gníomhach’ agus, dá bhrí sin, ní mór aon íocaíochtaí díreacha a dhiúltú dó.
54
Ar an dara dul síos, d’fhonn teacht faoin gcoincheap ‘feirmeoir gníomhach’ de réir bhrí Airteagal 9(1) de Rialachán Uimh. 1307/2013, ní mór do dhuine na ceanglais dá dtagraítear in Airteagal 4(1)(a) den Rialachán sin a chomhlíonadh ar dtús, trína ndéantar tagairt, dá réir leis an gcoincheap de ‘feirmeoir’ do dhuine ‘a bhfuil a ghabháltas lonnaithe laistigh de raon feidhme críochach na gConarthaí... atá i mbun gníomhaíochta talmhaíochta’.
55
Chuige sin, mar is léir ó mhír 36 thuas, áirítear leis an gcoincheap ‘gabháltas’, a shainmhínítear in Airteagal 4(1)(b) den Rialachán sin, na haonaid táirgeachta go léir arna mbainistiú ag feirmeoir.
56
Maidir leis an gceanglas nach mór aonad táirgeachta a bheith ‘á bhainistiú’, ag feirmeoir, tá rialú tugtha cheana féin ag an gCúirt nach dtugtar le tuiscint go bhfuil cumhacht neamhtheoranta ag an bhfeirmeoir ar an limistéar atá i gceist agus é á úsáid chun críocha talmhaíochta. Mar sin féin, ní mór don fheirmeoir i dtrácht méid neamhspleáchais a bheith aige maidir leis an limistéar sin atá leordhóthanach chun a ghníomhaíocht talmhaíochta a chur i gcrích, ar ábhar é sin don chúirt náisiúnta a mheasúnú, agus imthosca uile an cháis á gcur san áireamh (féach, chuige sin, breithiúnais an 14 Deireadh Fómhair 2010, Landkreis Bad Dürkheim, C‑61/09, EU:C:2010:606, míreanna 61 agus 62, agus an 2 Iúil 2015, Demmer, C‑684/13, EU:C:2015:439, mír 58).
57
Dá bhrí sin ní bhaineann le hábhar an fíoras chun a shuíomh an dtagann nó nach dtagann feirmeoir faoi chuimsiú an choincheapa de ‘feirmeoir gníomhach’, ar fíoras é go raibh na limistéir a úsáideadh chun críocha gníomhaíochta talmhaíochta a dhéanamh ina n‑ábhar do chonradh lamháltais a bhaineann le limistéar féarach de chuid bardais é, ar choinníoll go bhfuil méid neamhspleáchais ag an bhfeirmeoir i dtrácht maidir leis an limistéar sin atá leordhóthanach chun dul i mbun a ghníomhaíochta talmhaíochta.
58
Ina theannta sin, mar is léir ó mhír 36 den bhreithiúnas seo, áirítear leis na ‘aonaid táirgeachta’ dá dtagraítear in Airteagal 4(1)(b) den Rialachán sin ainmhithe a úsáidtear le haghaidh innilte, ar choinníoll go bhfuil cumhacht leordhóthanach ag an bhfeirmeoir lena mbaineann ar na hainmhithe sin chun dul i mbun a ghníomhaíochta talmhaíochta, ar ábhar é sin don chúirt náisiúnta a mheasúnú, agus imthosca uile an cháis os a comhair á gcur san áireamh.
59
Dá réir sin, i gcás na bpríomhimeachtaí, níl sé ábhartha ach an oiread an fíoras go mbíonn Avio Lucos ag innilt ainmhithe atá tugtha ar iasacht dó saor in aisce ag daoine nádúrtha ar leo iad, chun a shuíomh an dtagann an duine dlítheanach sin faoin gcoincheap ‘feirmeoir gníomhach’, de réir bhrí Airteagal 9(1) de Rialachán Uimh. 1307/2013, ar choinníoll, mar is léir ón mír roimhe seo, go bhfuil cumhacht leordhóthanach ag Avio Lucos ar na hainmhithe sin chun a ghníomhaíocht talmhaíochta a chleachtadh.
60
Sa dara háit, maidir leis an léiriú ar Airteagal 4(1)(a) agus (c) agus Airteagal 9(1) de Rialachán Uimh. 1307/2013, a leanann as míreanna 50 go 59 thuas, tugtar tacaíocht don léiriú sin le comhthéacs na bhforálacha sin. Mar a tugadh faoi deara i mír 37 thuas, sonraítear in aithris 16 de Rialachán Tarmligthe Uimh. 639/2014, go bunúsach, nach mór teidlíochtaí íocaíochta a leithdháileadh ar an duine a bhfuil cumhacht cinnteoireachta aige, a fhaigheann na sochair agus a chuirtear i mbaol na rioscaí airgeadais maidir leis an ngníomhaíocht talmhaíochta ar an talamh dá bhfuil leithdháileadh den sórt sin á iarradh.
61
Sna himthosca sin, ní mór a chinneadh, ar choinníoll go bhfuil cumhacht leordhóthanach ag an bhfeirmeoir ar na hainmhithe ar a ghabháltas chun críocha a ghníomhaíocht talmhaíochta a chleachtadh agus go bhfaigheann sé na sochair agus go gcuirtear é i mbaol na rioscaí airgeadais i ndáil leis an ngníomhaíocht talmhaíochta ar an talamh a bhfuil an t‑iarratas ar chúnamh á dhéanamh ina leith, toisc go gcleachtann feirmeoir gníomhaíocht talmhaíochta le hainmhithe a chuirtear ar fáil dó faoi chonradh iasachta le haghaidh úsáide, nach gcuirtear coisc leis sin ar an bhfeirmeoir sin a mheas mar ‘fheirmeoir gníomhach’ laistigh de bhrí Airteagal 9(1) de Rialachán Uimh. 1307/2013.
62
Tá léiriú den sórt sin, sa tríú háit, comhsheasmhach leis an gcuspóir atá á shaothrú ag an Rialachán sin. Go háirithe, foráiltear leis na scéimeanna tacaíochta faoi CBT do thacaíocht ioncaim dhírigh, atá beartaithe chun caighdeán cóir maireachtála a áirithiú don lucht talmhaíochta, go háirithe trí thuilleamh gach duine atá ag gabháil don talmhaíocht a mhéadú.
63
Mar a thug an tAbhcóide Ginearálta faoi deara, go bunúsach, i mír 66 dá Thuairim, ós rud é go ndeonaítear cúnamh díreach d’fheirmeoirí a bhfuil cumhacht leordhóthanach acu ar na hainmhithe a úsáidtear le haghaidh innilte i dtaca lena n‑úsáid chun críocha talmhaíochta agus a fhaigheann na sochair agus a chuirtear i mbaol na rioscaí i ndáil leis an ngníomhaíocht talmhaíochta ar an talamh a n‑iarrtar leithdháileadh den sórt sin ina leith, ní fíoras cinntitheach é an fíoras go n‑úsáidtear na hainmhithe sin faoi chonradh iasachta le haghaidh úsáide.
64
Sa chás seo, leanann sé ón bhfreagra ar an gcéad cheist, faoi réir na bhfíoruithe atá le déanamh ag an gcúirt a rinne an tarchur, nach gcuirtear bac le dlí an Aontais ar an reachtaíocht náisiúnta lena bhforáiltear nach mór gurb é feirmeoir a dhéanfaidh an ghníomhaíocht íosta le hainmhithe arna gcoinneáil ag an bhfeirmeoir ar limistéir thalmhaíochta a choinnítear go nádúrtha i riocht atá oiriúnach d’innilt nó do shaothrú, dá dtagraítear in Airteagal 4(1)(c)(iii) agus in Airteagal 4(2)(b) de Rialachán Uimh. 1307/2013. Chuige sin, mar is léir ó mhír 38 den bhreithiúnas seo, sa chás seo, ciallaíonn ‘coimeádaí ainmhithe’, mar a shainmhínítear in Airteagal 2(m) d’Ordú Uimh. 619/2015, ní hamháin duine a bhfuil ainmhithe ina sheilbh go buan aige, mar úinéir ainmhithe agus/nó mar úinéir gabháltais, ach duine a bhfuil ainmhithe ina sheilbh go sealadach aige freisin, mar dhuine ar cuireadh faoina choimeád iad ar feadh thréimhse iomlán na bliana i bhfeidhm, a choimeádtar de bhun gníomh a tugadh i gcrích faoi na coinníollacha arna leagan síos sa reachtaíocht i bhfeidhm. Ní dhealraíonn sé go ndéanann sainmhíniú den sórt sin, mar phrionsabal, duine a eisiamh ón gcoincheap de ‘coimeádaí ainmhithe’ duine a bhfuil ainmhithe ina sheilbh atá tugtha ar iasacht dó saor in aisce ag daoine nádúrtha ar leo iad, agus a bhfuil cumhacht leordhóthanach aige ar na hainmhithe sin chun a ghníomhaíocht talmhaíochta a dhéanamh. Ós rud é go mbaineann léiriú ar an dlí náisiúnta le cinneadh den sórt sin, is faoin gcúirt a rinne an tarchur, nuair is cuí, é a dhéanamh.
65
I bhfianaise na mbreithnithe go léir thuasluaite, is é an freagra ar an dara ceist ná nach mór Airteagal 4(1)(a) agus (c) agus Airteagal 9(1) de Rialachán Uimh. 1307/2013 a léiriú sa chaoi go dtagann duine dlítheanach a rinne conradh lamháltais a bhaineann le féarach de chuid bardais agus a bhíonn ag innilt ann ainmhithe a tugadh ar iasacht dó, saor in aisce, ag daoine nádúrtha ar leo na hainmhithe, ar choinníoll go ndéanann an duine sin, ar an bhféarach seo, ‘gníomhaíocht íosta’, de réir bhrí an dara foráil sin, faoi choincheap an ‘feirmeoir gníomhach’ de réir bhrí Airteagal 4(1)(c)(iii) den Rialachán sin.
An tríú ceist
66
Lena tríú ceist, fiafraíonn an chúirt a rinne an tarchur, go bunúsach, an bhfuil Airteagal 60 de Rialachán Uimh. 1306/2013, le léiriú sa chaoi go bhféadfaidh cás ina ndéanann iarratasóir ar thacaíocht airgeadais faoin scéim íocaíochta aonair limistéir, mar thaca lena iarratas, conradh lamháltais maidir le limistéir féaraigh agus conarthaí iasachta le haghaidh úsáide, arna thabhairt i gcrích saor in aisce, maidir le hainmhithe atá beartaithe lena n‑innilt ar na limistéir sin, teacht faoin gcoincheap ‘coinníollacha arna gcruthú go saorga’ chun críocha na forála sin.
67
Faoi Airteagal 60 de Rialachán Uimh. 1306/2013, gan dochar d’fhorálacha sonracha, ní dheonófar aon bhuntáiste dá bhforáiltear faoin reachtaíocht talmhaíochta earnálach i bhfabhar duine nádúrtha nó dlítheanach a shuífear ina leith gur go saorga a cruthaíodh na dálaí is gá chun na buntáistí sin a fháil, contrártha le cuspóirí na reachtaíochta sin.
68
Lena fhoclaíocht, athshonraítear in Airteagal 60 go bunúsach Airteagal 29 de Rialachán Uimh. 1782/2003, lena gcódaítear cásdlí atá ann cheana ar dá réir nach bhféadtar brath ar dhlí an Aontais go calaoiseach nó go mí-úsáideach.
69
Is cásdlí socair é nach féidir raon feidhme rialacháin an Aontais a leathnú chun cleachtais mhí-úsáideacha ar thaobh an trádálaí a chumhdach (breithiúnas an 12 Meán Fómhair 2013, Slancheva sila, C‑434/12, EU:C:2013:546, mír 27 agus an cásdlí dá dtagraítear).
70
Rialaigh an Chúirt cheana féin maidir leis an bhfianaise ar chleachtas mí-úsáideach ar thaobh an tairbhí fhéideartha de thacaíocht, go bhfuil gá ar an gcéad dul síos, le sraith imthosca oibiachtúla nach bhfuil, d’ainneoin chomhlíonadh foirmiúil na gcoinníollacha arna leagan síos leis na rialacha ábhartha, cuspóir na rialacha sin bainte amach, agus, ar an dara dul síos, gné shuibiachtúil arb é atá ann ná an rún chun buntáiste a bhaint as rialacha an Aontais trí na coinníollacha atá leagtha síos chun é a fháil a chruthú go saorga (breithiúnas an 12 Meán Fómhair 2013, Slancheva sila, C‑434/12, EU:C:2013:546, mír 29 agus an cásdlí dá dtagraítear).
71
Ina theannta sin, is faoin gcúirt náisiúnta atá sé a shuíomh go bhfuil an dá eilimint sin ann, nach mór fianaise ina leith a thabhairt ar aird i gcomhréir le rialacha an dlí náisiúnta, ar choinníoll nach mbaintear an bonn dá réir d’éifeachtacht dhlí an Aontais (breithiúnas an 12 Meán Fómhair 2013, Slancheva sila, C‑434/12, EU:C:2013:546, mír 30 agus an cásdlí dá dtagraítear).
72
Is sa chomhthéacs sin nach mór an coincheap ‘coinníollacha arna gcruthú go saorga’ chun críocha Airteagal 60 de Rialachán Uimh. 1307/2013 a léiriú.
73
Ar an gcéad dul síos, maidir leis an ngné oibiachtúil dá dtagraítear i mír 70 den bhreithiúnas seo, ba cheart a mheabhrú gur léir ó Airteagal 39(1)(b) CFAE go bhforáiltear leis na scéimeanna tacaíochta faoi CBT do thacaíocht ioncaim dhírigh, atá beartaithe chun caighdeán cóir maireachtála a áirithiú don lucht talmhaíochta, go háirithe trí thuilleamh gach duine atá ag gabháil don talmhaíocht a mhéadú. Mar a thug an tAbhcóide Ginearálta faoi deara, go bunúsach, i mír 73 dá Thuairim, má dheonaítear tacaíocht den sórt sin do dhuine a bhfuil conradh lamháltais tugtha i gcrích aige maidir le limistéir féaraigh agus nach gcoimeádann sé líon na n‑ainmhithe is gá chun saothrú na limistéar sin den fhéarach, agus a dhéanann conarthaí iasachta le haghaidh úsáide a thabhairt i gcrích i leith ainmhithe atá beartaithe lena n‑innilt ar na limistéir sin, féadfaidh sé a bheith ina atreorú ar an tacaíocht sin, chun aimhleasa cuid den phobal talmhaíochta, sa chás seo daoine a bheidh a gcuid ainmhithe féin ag innilt ar na limistéir sin.
74
Ar an dara dul síos, mar a luaigh an tAbhcóide Ginearálta freisin i mír 74 dá Thuairim, maidir leis an ngné shuibiachtúil dá dtagraítear i mír 70 thuas, is faoin gcúirt a rinne an tarchur sa chás seo fíorais ábhartha uile na díospóide sna príomhimeachtaí a chur san áireamh d’fhonn a chinneadh an raibh sé ar intinn ag Avio Lucos buntáiste a bhaint as rialacha an Aontais trí na coinníollacha a leagtar síos chun é a fháil a chruthú go saorga. I measc na bhfíoras a fhéadfar a chur san áireamh dá bhrí sin tá tabhairt i gcrích, de shárú ar an dlí náisiúnta is infheidhme, an chonartha lamháltais nó ábhar na gconarthaí iasachta le haghaidh úsáide atá i gceist sna príomhimeachtaí, go háirithe dá mba léir uathu nach é Avio Lucos a dhéanann innilt na n‑ainmhithe a thugtar ar iasacht, ach gurb iad úinéirí na n‑ainmhithe sin a dhéanann an innilt.
75
I bhfianaise na mbreithnithe thuasluaite, is é an freagra ar an tríú ceist nach mór Airteagal 60 de Rialachán Uimh. 1306/2013 a léiriú sa chaoi gur dócha go dtagann an cás ina dtáirgeann an t‑iarratasóir ar thacaíocht airgeadais faoin scéim íocaíochta aonair limistéir, mar thaca lena iarratas, conradh lamháltais a bhaineann le talamh féaraigh agus conarthaí iasachta le húsáid, saor in aisce, a bhaineann le hainmhithe a bheartaítear a innilt ar na tailte sin faoi chuimsiú an choincheapa ‘coinníollacha arna gcruthú go saorga’, de réir bhrí na forála seo, ar choinníoll, ar an gcéad dul síos, go n‑eascraíonn sé as sraith imthosca oibiachtúla, d’ainneoin comhlíonadh foirmiúil na gcoinníollacha dá bhforáiltear leis na rialacháin ábhartha, nár baineadh amach an cuspóir atá á shaothrú ag an Rialachán sin agus, ar an dara dul síos, go mbunaítear an rún chun buntáiste a bhaint as rialacha an Aontais trí na coinníollacha a chruthú go saorga chun é a bhaint amach.
Costais
76
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
1.
Ní mór Airteagal 4(1)(c)(iii) agus 4(2)(b) de Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n‑aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle a léirmhíniú sa chaoi nach gcuireann sé bac ar rialachán náisiúnta lena bhforáiltear nach mór don fheirmeoir an ghníomhaíocht íosta ar limistéir thalmhaíochta a choimeádtar go nádúrtha i riocht atá oiriúnach d’innilt nó do shaothrú, dá dtagraítear sna forálacha seo, a dhéanamh le hainmhithe [arna gcoinneáil aige] féin.
2.
Ní mór Airteagal 4(1)(a) agus (c) agus Airteagal 9(1) de Rialachán Uimh. 1307/2013 a léirmhíniú sa chaoi go dtagann duine dlítheanach a rinne conradh lamháltais a bhaineann le talamh féarach de chuid bardais agus a bhíonn ag innilt ann ainmhithe a tugadh ar iasacht dó, saor in aisce, ag daoine nádúrtha is úinéirí, ar choinníoll go ndéanann an duine seo feidhmiú, ar an talamh féarach seo, ‘gníomhaíocht íosta’, de réir bhrí an dara foráil sin, faoi choincheap an “feirmeoir gníomhach” de réir bhrí Airteagal 4(1)(c)(iii) den Rialachán sin.
3.
Ní mór Airteagal 60 de Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1200/2005 agus Uimh. 485/2008 ón gComhairle, a léirmhíniú sa chaoi gur dócha go dtagann an cás ina dtáirgeann an t‑iarratasóir ar thacaíocht airgeadais faoin scéim íocaíochta aonair limistéir, mar thaca lena iarratas, conradh lamháltais a bhaineann le talamh féaraigh agus conarthaí iasachta le húsáid, saor in aisce, a bhaineann le hainmhithe a bheartaítear a innilt ar na tailte sin faoi chuimsiú an choincheapa ‘coinníollacha arna gcruthú go saorga’, de réir bhrí na forála seo, ar choinníoll, ar thaobh amháin, go n‑eascraíonn sé as sraith imthosca oibiachtúla, d’ainneoin chomhlíonadh foirmiúil na gcoinníollacha dá bhforáiltear leis na rialacháin ábhartha, nár baineadh amach an cuspóir atá á shaothrú ag an Rialachán sin agus, ar an taobh eile, go mbunaítear an rún chun buntáiste a bhaint as rialacha an Aontais trí na coinníollacha a chruthú go saorga chun é a bhaint amach.
[Sínithe]
(
*1
)	Teanga an cháis: an Rómáinis.